ตลาดหุ้นเอเชียแดงยกแผงตาม “ดาวโจนส์” หลัง APPLE ลดคำสั่งผลิต iPhone ฉุดราคาหุ้นร่วงหนัก
ตลาดหุ้นเอเชียแดงยกแผงตาม "ดาวโจนส์" หลัง APPLE ประกาศลดคำสั่งผลิต iPhone ฉุดราคาหุ้นร่วงหนัก
20 พ.ย. 2561

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กปิดร่วงลงเกือบ 400 จุดเมื่อคืน เนื่องจากนักลงทุนเทขายหุ้นแอปเปิลและหุ้นกลุ่มเทคโนโลยี หลังจากหนังสือพิมพ์วอลล์สตรีท เจอร์นัล รายงานว่า แอปเปิลได้ประกาศปรับลดคำสั่งผลิต iPhone ใหม่ทั้ง 3 รุ่น ได้แก่ iPhone XR, iPhone XS และ iPhone XS Max ทั้งที่เพิ่งเปิดตัวไปเมื่อเดือนก.ย. เนื่องจากอุปสงค์ต่ำกว่าคาด
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 21,582.69 จุด ลดลง 238.47 จุด, -1.09%
ดัชนี SSE Composite ตลาดหุ้นจีนเปิดวันนี้ที่ 2,684.29 จุด ลดลง 19.22 จุด, -0.71%
ดัชนี HSI ตลาดหุ้นฮ่องกงเปิดวันนี้ที่ 26,043.51 จุด ลดลง 328.49 จุด, -1.25%
ดัชนี TAIEX ตลาดหุ้นไต้หวันเปิดวันนี้ที่ 9,788.95 จุด ลดลง 39.74 จุด, -0.40%
ดัชนี KOSPI ตลาดหุ้นเกาหลีใต้เปิดวันนี้ที่ 2,074.67 จุด ลดลง 25.89 จุด, -1.23%
ดัชนี FTSE STI ตลาดหุ้นสิงคโปร์เปิดวันนี้ที่ 3,035.09 จุด ลดลง 29.98 จุด, -0.98%
ส่วนตลาดหุ้นมาเลเซียปิดทำการวันนี้เนื่องในวันประสูติท่านนบีมูฮัมหมัด
นอกจากนี้ ตลาดยังได้รับแรงกดดันจากความวิตกกังวลเกี่ยวกับข้อพิพาทการค้าระหว่างสหรัฐกับจีน หลังจากนายไมค์ เพนซ์ รองประธานาธิบดีสหรัฐ กล่าวว่า สหรัฐจะไม่เปลี่ยนแปลงมาตรการเรียกเก็บภาษีสินค้านำเข้าวงเงิน 2.5 แสนล้านดอลลาร์จากจีน นอกจากว่าจีนจะเปลี่ยนแปลงพฤติกรรมการทำการค้ากับสหรัฐฯ